38 mense beseer toe bus omslaanDie bus het Saterdagoggend omgeslaan. (Foto: Verskaf) Tientalle mense, onder wie kinders, is Saterdagoggend by Rawsonville in die Wes-Kaap beseer toe die bus waarin hulle gereis het op die N1-snelweg in die rigting van die Paarl omgeslaan het. Ineke van Huyssteen, woordvoerder van ER24, sê paramedici is ontbied nadat inligting ontvang is dat ŉ bus by Rawsonville omgeslaan het. “By paramedici se aankoms op die toneel het hulle die bus op sy sy aangetref. Die voertuig het gedeeltelik op die geel streep gelê,” sê sy. Nooddienswerkers het ŉ area afgebaken om die magdom beseerdes te behandel. Daar is bevind dat 30 insittendes beserings opgedoen het wat wissel van gering tot matig. Agt mense het egter ernstige beserings opgedoen. “Daar is gelukkig geen noodlottige beserings op die toneel aangemeld nie.” ER24, Metro EMS en verskeie ander nooddienste het die beseerdes op die toneel behandel voordat hulle na ŉ hospitaal geneem is. Die presiese omstandighede rondom die voorval is nie bekend gemaak nie.